Obama potpisao zakon o reformi zdravstvene zaštite
Istorijskom reformom predviđeno je da još 32 miliona Amerikanaca dobije zdravstveno osiguranje
Predsjednik Barak Obama potpisao je zakon o sveobuhvatnoj reformi načina na koji Amerikanci plaćaju za zdravstvenu zaštitu. Zakon je potpisan nakon gotovo jednogodišnje oštre rasprave o tom pitanju. Demokrate i pristalice reforme slavili su u Istočnom krilu Bijele kuće, gdje je predsjednik Obama potpisao istorisjki zakon o sveobuhavtnoj reformi američkog sistema zdravstvene zaštite. Uoči potpisivanja, Obama je odao počast svima koji su se, još od početka 20-og vijeka, borili za reformu. Desetogodišnjim paketom mjera, vrijednim 940 milijardi dolara, predviđeno je da još 32 miliona Amerikanaca dobije zdravstveno osiguranje. Obamina administracija naglašava da će takođe smanjiti budžetski deficit i spriječiti osiguravajuće kompanije da odbiju da osiguraju ljude zbog ranijih bolesti. Predsjednik je na svečanoj ceremoniji priznao da će zakon o reformi donijeti suštinsku promjenu u američkoj unutrašnjoj politici. Zakon o reformi, odobren u decembru u Senatu, usvojen je u nedjelju u Predstavničkom domu, bez ijednog republikanskog glasa. Takođe je usvojen zakonski prijedlog kojim su u senatsku verziju unijete izmjene, o kojima bi Senat trebalo da raspravlja ove nedjelje. Republikanska stranka smatra da će predložene mjere dovesti do federalnog preuzimanja šestine američke privrede i da će se vlada nepotrebno miješati u lične zdravstvene odluke. Takođe tvrdi da je plan preskup i da je većina Amerikanaca protiv njega. Očekuje se da će reforma zdravstva biti glavno pitanje na novembarskim izborima za Kongres. Obama će, i nakon potpisivanja, nastaviti sa kampanjom za pridobijanje podrške za reformu. U četvratk će posjetiti saveznu državu Ajovu, kako bi pokušao da ubijedi duboko podijeljenu zemlju u prednosti novih mjera.